CYNGOR CYMUNED LLANGYNHAFAL - COFNODION Y CYFARFOD CYMUNEDOL AGORED A GYNHALIWYD YN Y GANOLFAN GYMUNED AR 08/07/2026 I DRAFOD TAFARN Y GOLDEN LION
YN BRESENNOL – Daeth 75 o bobl leol i’r cyfarfod gan gynnwys Cynghorwyr ac, yn absenoldeb y Cynghorydd Andy Mitchelmore, cafodd ei gadeirio gan y Cynghorydd Bryan Jones.                                                      .                                                                                                                                                                               1. YMDDIHEURIADAU – Y Cynghorwyr Andy Mitchelmore, Ian Jones, Kevin Shenton a Huw Jones.                            .                                                                                                                                                                   2. CAIS CYNLLUNIO CYFEIRNOD 22/2026/0259/PF – Tafarn y Golden Lion, Llangynhafal.                        Newid defnydd tafarn i greu annedd preswyl a gwaith cysylltiedig.
Croesawodd y Cadeirydd bawb i'r cyfarfod ac esboniodd fod y Cyngor Cymuned wedi galw’r cyfarfod i drafod cais cynllunio a gyflwynwyd gan berchnogion tafarn y Golden Lion i newid defnydd yr adeilad a’i droi’n annedd preswyl. Heb y caniatâd hwn, roedd defnyddio mannau cyhoeddus at ddibenion preswyl yn anghyfreithlon.     
Eglurodd y Cadeirydd mai Pwyllgor Cynllunio Sir Ddinbych oedd yn arfer ymdrin â cheisiadau o'r natur hwn. Fodd bynnag, mae'r gyfraith gynllunio yn nodi bod yn rhaid ymgynghori â'r Cyngor Cymuned lleol ac, o ystyried pwysigrwydd y dafarn i'r gymuned, penderfynodd y Cyngor alw cyfarfod cyhoeddus i glywed barn y gymuned cyn cyflwyno ymateb.
Esboniodd y Cadeirydd ei bod hefyd yn agored i unrhyw aelod o'r cyhoedd gyflwyno sylwadau o blaid neu yn erbyn y cais a'i fod yn ymwybodol bod ambell un yn y cyfarfod wedi bod yn weithgar iawn ac wedi bod yn cadw golwg ar y datblygiadau. Un o'r rhain oedd Mr Alun Pugh a oedd yn bresennol yn y cyfarfod ac a oedd wedi cytuno i roi crynodeb o'r digwyddiadau a arweiniodd at y cais cynllunio a sut y bydd yr Awdurdod Cynllunio yn ei asesu.
Yn ei anerchiad i'r cyfarfod, dywedodd Mr Pugh fod y Golden Lion wedi bod ar agor ers cenedlaethau ac roedd yn un o asedau cymunedol pwysicaf yr ardal leol. Roedd yn rhan ganolog o fywyd y pentref ers degawdau lawer a byddai gweithgareddau codi arian a gweithgareddau cymdeithasol yn cael eu cynnal yno. Rhoddodd fanylion y grwpiau sy'n defnyddio'r lleoliad.
Roedd y perchnogion presennol wedi prynu’r dafarn yn 2018 a, bryd hynny, roedd yn fusnes lleol llewyrchus. Fodd bynnag, ers hynny mae'n ymddangos bod y berthynas â’r bobl leol, a fu unwaith mor gadarnhaol ac a oedd yn rhan hanfodol o lwyddiant y busnes, wedi suro, a hynny am amrywiaeth o resymau a amlinellwyd yn y cyfarfod.  O dan yr amgylchiadau, roedd y perchnogion wedi penderfynu cau'r busnes a chael gwared a gosodiadau busnes hanfodol o'r tu mewn a'r tu allan i'r dafarn.
Ar ôl rhoi crynodeb manwl o'r digwyddiadau, gofynnodd y Cadeirydd i’r rhai a oedd yn bresennol ofyn cwestiynau, gan ganolbwyntio ar y cais cynllunio.
Aeth Mr Alun Pugh rhagddo i ateb y cwestiynau amrywiol a daeth yn amlwg bod pawb a oedd yn bresennol o blaid cadw’r Golden Lion yn dafarn ac roeddent am wybod beth fyddai’r ffordd orau o wrthwynebu'r cais cynllunio.
Yn ei ymateb, dywedodd Mr Alun Pugh y dylid anfon gwrthwynebiad at Gyngor Sir Ddinbych. Roedd yn bosibl eu hanfon yn ffurfiol trwy lythyr at yr Adran Gynllunio yn Neuadd y Sir neu drwy e-bost at cynllunio@sirddinbych.gov.uk gan  gofio cynnwys cyfeiriad post. Hefyd, efallai y byddai'n haws mynd i'r porth cynllunio ar-lein i agor cyfrif a llwytho'r gwrthwynebiad.
Roedd penderfyniadau cynllunio yn cael eu gwneud yn unol â darpariaethau'r Cynllun Datblygu Lleol ac, yn yr achos hwn, roedd y polisïau a ganlyn yn berthnasol:
Polisi BSC12 – Polisi Cyfleusterau Cymunedol 
PSE10 – Polisi Siopau a Gwasanaethau Lleol 
PSE3 – Polisi Diogelu Cyflogaeth Wledig 
PSE14 – Diogelu'r Diwydiant Twristiaeth Awyr Agored                                                                                   Polisi RD5 – Yr effaith ar y Gymraeg

Byddai pob gwrthwynebiad yn cyfrif ond byddent yn gryfach pa baent yn cyfeirio at un neu ragor o'r polisïau uchod. 
Roedd pawb a oedd yn bresennol yn ddiolchgar am y wybodaeth hon ac er bod y cyfarfod yn canolbwyntio ar y cais cynllunio, roedd cefnogaeth gref i ddatblygu rhyw fath o gynllun perchnogaeth gymunedol os bydd popeth arall yn methu. Yn hyn o beth, barn y cyfarfod oedd y dylai'r gymuned gael y cyfle i ystyried yr holl ganlyniadau posibl cyn dod i unrhyw benderfyniad cynllunio.
Yn olaf, diolchodd y Cadeirydd i bawb am eu presenoldeb. Dywedodd y byddai safbwyntiau'r Cyfarfod Agored yn cael eu cyfeirio at gyfarfod y Cyngor Cymuned a gynhelir ar ddiwedd y cyfarfod hwn. Diolchodd hefyd i Mr Alun Pugh am ei holl gymorth gyda'r cyfarfod ac am ei waith yn rhoi gwybod i'r gymuned am ddatblygiadau ynglŷn â'r cais cynllunio.
Daeth y cyfarfod i ben am 8.00pm
                        
